પ્રથમ ઇનિંગ્સના 56 રનના દેવા સાથે રમવા ઊતરેલા વેસ્ટ ઈન્ડિઝની શરૂઆત અત્યંત કંગાળ રહી હતી. પ્રવાસી ટીમના બન્ને ઓપનરો બ્રાથવેઇટ અને પોવેલ ખાતું ખોલાવ્યા વિના જ પાછા ફર્યા હતા. ત્યાર પછી મિડલ ઓર્ડરે લડત આપવાનો પ્રયાસ કર્યો હતો. એમ્બ્રિસે 95 બોલમાં ચાર ચોગ્ગા સાથે 38 રન ફટકાર્યા હતા, જ્યારે શાઈ હોપના 28 અને હેતમાયેરના 17 રન હતા. જોકે તેઓ લાંબા સમય સુધી ટકી શક્યા નહોતા અને તબક્કાવાર આઉટ થયા હતા. વિન્ડિઝે આખરી છ વિકેટ માત્ર 59 રનમાં ગુમાવી હતી. ઉમેશ યાદવે 45 રનમાં 4 વિકેટ ઝડપી હતી, જ્યારે રવીન્દ્ર જાડેજાનો મેજિક સ્પેલ 11-5-12-3નો રહ્યો હતો. અશ્વિને બે અને કુલદીપે એક વિકેટ ઝડપી હતી. વિન્ડિઝ માત્ર 127 રનમાં જ ખખડી ગયું હતુ.